Hanv Gõykar. Sonvsarantlo agllo-vegllo pranni. Sonvsar ghoddie il'lo lamb-rund asot. Punn mhoje khatir mhojem Gõych ek sonvsar. Hea sonvsara bhair kitem-kat cholta, ghoddta tem zanna zaupachi mhaka umollxik nam. Titlench kiteak? Kednam-i mhozo ganv vo vaddo vo ghoruch mhozo sonvsar oxem hanv somzotam. Gõychea Gõyant kitem-kat chol'lam hem tori mhaka kiteak zannam zaunk zay? Hanv Gõykar. Mhojea monak dista toxench zaunk zay. Tech khatir mhojem monuch mhollear mhozo sonvsar, oxem-i mhonnpant legit khub xanneponn asa.
 Hanv Gõykar. Konn-ui dog tornnatim - cheddo ani cheddum (magir tim khoinchim-i zaum) - ekamekachea sangata bhonvlolim mhojean polleunk zainam. Tim ixtt-mitr vo fuddarachim sangati mhunn bhonvum. Tanchi ti ixttagot mhojea monak pottoch nam. Tech khatir tancheo naka zal'leo khobro ghoddunk hanv matui fattim ravonam. Punn khobro ghoddleoch mhunnon zata? Teo varear ghalunk nakat? Tanche bhognnar korunk nakat? Tantum koslench sot na mhunn mhojem kitem sorlam?
 Hanv Gõykar. Hanv monis. Monis mhonntoch osokt zalona? Mhonnche, mhoje lagim chuki ghoddtat. Punn mhaka mhojich chuk mandun gheunk augodd lagta. Dusreanche chuki khatir tankam khursar khillaunk, tanchi nit korunk hanv sodanch fuddem astam. Punn mhoje kodden jednam chuk ghoddta, tednam dusreamni mat mhaka khursar khillaunk zainam; tannim mhoji nit korchi nhoi. Kiteak, hanv Gõykar. Mhoje lagim chuk ghoddlear kainch porva nam. Punn dusream kodden matui chuk ghoddunk favona. Mhoje khuxen oxi mud'dom-ui hanvem chuk kelea ani dusreamni te vixim mhaka nittayer ghalpacho khottpott korit zalear. . . . Mhaka koxe nittayer ghaltele te? Hanv Gõykar! Mhojem sogllench sarkem asta. Mhoji chuk porian mhoji sarki asta.
 Hav Gõykar. Dhon-dovlotin voir sorunk mhoje anvdde. Hea sonvsarantle char dis mhaka moujen, khuxalkayen sarunk zay. Punn hich dhon-dovlot dusro Gõykar aplea koxtt-trasamni ekttaun aplea ghorabea sangatak mogan, hansun-khellun jiyeta, tem mat mhojean polleunk zainam. Mhaka tachi nosay zata. Tech khatir hanv tanchem nisontton anvddetam. Gõyam bhailea lokak hanv kitli-i ani kosli-i mozot korunk toyar asam. Punn Gõychea Gõyant ravtolea dusrea Gõykarak mat kednach nhoi. Kiteak hanv Gõykar. Ani dusro Gõykar mhoje poros voir choddlolo vo khoxal jieylolo mhojean matui polleunk zainam. Mhojea monant tache nosayechim lharam ghoshostat.
 Hanv Gõykar. Sarkem kitem ani lottkem kitem hem zanno zaunchem mhaka mon nam. Je vatten varem marta, te vatten hanv mhojem sup dhortam. Mhaka mhojeruch visvas nam. Mhojem mon sodanch mhojea mhalgoddeanchea kaideancher, somprodayecher. Tednachea kallar te nem'-kaide tannim aple khatir, apleachea boreponna khatir toyar kel'le. Az tea kaideam-nemancho kosloch upyog zaina. Urfattench, te mhojem luksonn kortat. Kaddun uddoum-ia? Naka! Naka! Mhalgoddeamni jem kel'lem tem bodlunk zaina. Halounk zaina. Tem az faideak poddum vo naka poddum, sogllem tancheach nema pormannem choluunk zay. Matso vo koslo-i bodol kelo zalear mhalgoddeancho okman zatolo. Tankam vaitt distelem.
 Hanv Gõykar. Mhoji avoy-bhas Konknni. Mhaka mhoje bhaxecho obhiman asa. Punn bomblechea dentta koddsun nhoi. Fokot hadd naslole jibe koddsun. Tech khatir Konknni potram, pustokam gheuchea vellar mhojim bolsam bhorlolim ason-ui tim ritim zatat. Oxea vellar, bolsant ghalunk mhaka hat ason-ui hanv hat naslolom zatam. Mhoje Konknni bhaxe khatir hanv tonddan kitem-i korunk raji asam. Duddvamni ani kortubamni mat nhoi!
 Hanv Gõykar. Mhaka kednach mhozo svotacho oso dhondo korunk mon zainam. Te poros dusreache pangek ravun, koxtt-dukh ani onit sonsun, dusreank zay toso vagunk hanv khoinchea-i vellar toyar asam. Kaidean mhoji nokri kortana dhonian kitlo-i mhozo faido kaddlear hanv kainch mhonninam. Ogich ravtam. Tondd ason mono zatam.
 Hanv Gõykar. Mhaka mhoje jinnent mokh nam. Dis vetat te khore. Fuddarak jem kitem zaunchem asa tench zatolem. Te mhonnosor hat-paim kovllun bospachem. Xidd naslolea voddea porim khoim pavtat thoim pavtat. Ogich agllo-vegllo ani ogllo proyotn korun kiteak?
 Hanv Gõykar. Sonvsarantlo agllo-vegllo pranni!
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ▼ 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 